Gare Sandweiler-Conter
D'Gare Sandweiler-Conter ass eng Gare op der CFL-Linn 3, der sougenannter Tréierer Streck, tëscht der Gare Zens-Hamm an der Gare Éiter vun der Lëtzebuerger Eisebunn.

Mat der Modernisatioun vun der Eisebunnslinn 3 gouf dës Gare nieft der Industriezon „Weiergewan“ gebaut an ass den 13. Dezember 2015 op gaangen.

D'Tréierer Streck féiert vu Lëtzebuerg bis op Waasserbëlleg an da weider op Tréier a Wittlech.

Geographie 
Vun der Strooss vu Sandweiler op Conter (CR234) geet den CR234A no lénks vun der Haaptstrooss fort, verleeft um éischte Stéck parallel a Richtung Süde mam CR234 a geet dann a Richtung Osten als Sakgaass weider. D'Gare läit do wou d'Eisebunn ënnert dem CR234 erduerch féiert.

Ënner anerem ass d'Wierk vun „DuPont de Nemours“ iwwer e Fousswee mat der Gare verbonnen.

Déi al Gare 
Déi al Gare, déi den 1. Mee 1892 opgemaach gouf, louch ronn 520 Meter méi westlech op der Sandweiler-Gare, engem Lieu-dit tëscht den Uertschaften Conter a Sandweiler, um Gebitt vun der Gemeng Hesper; se gëtt mëttlerweil net méi ugefuer an d'Quaie si verschwonnen.

Bei der aler Gare vu Sandweiler-Conter war e gratis Park & Rail-Parking mat 28 Parkplazen a spezielle Parkplaze fir Leit mat reduzéierter Mobilitéit. Mä déi al Gare hat nëmmen eng Trap fir op déi aner Säit op de Quai ze kommen.

Den 13. Juni 2022 goufen d'Voyageurs-Gebai an d'Barrièreswiechterhaus vun der aler Gare als national Kulturierfschaft klasséiert.

Zich déi an der Gare halen

Biller

Kuckt och 
 Lëscht vun den CFL-Garen

Um Spaweck 

 Praktesch Informatiounen iwwer d'Gare Sandweiler-Conter op der CFL-Websäit 
 D'Gare Sandweiler-Conter op der Websäit "rail.lu"
 D'Gare Sandweiler-Conter op der Websäit vu Spoorgroep Luxemburg
 Rita Ruppert, 2015, Eine Hürde ist geschafft - Erster Gleisabschnitt und zwei neue Haltestellen ab Sonntag in Betrieb op wort.lu, gekuckt den 13.12.2015
 Rita Ruppert, 2015, Licht am Ende des Tunnels - Erster Gleisabschnitt und zwei neue Haltestellen ab Sonntag in Betrieb am Wort, Nr. 289 vum 11.12.2015, S. 26

Sandweiler-Conter
Gemeng Conter
CFL-Linn 3